Kosið er á Bretlandseyjum í dag til margra bæja- og sveitarstjórna, og þings í Skotlandi og Wales. Um 40 milljónir Breta hafa rétt til að kjósa í kosningum dagsins.
Athyglin beinist helst að þingkosningunum í Skotlandi þar sem kannanir sýna að Skoski þjóðarflokkurinn, SNP, gæti unnið hreinan meirihluta sæta á þinginu í Edinborg. Sara Smith, Skotlandsritstjóri breska ríkisútvarpsins, segir að SNP telji sig fá umboð til að efna til nýrrar þjóðaratkvæðagreiðslu um sjálfstæði Skotlands fái flokkurinn meirihluta þingsæta.
En málið er ekki svo einfalt, breska stjórnin í Lundúnum verður að samþykkja nýja þjóðaratkvæðagreiðslu. Boris Johnson forsætisráðherra hefur sagt að ekki komi til greina að Skotar fái að kjósa aftur um sjálfstæði, atkvæðagreiðslan 2014 hafi átt að útkljá málið í mannsaldur.
Nicola Sturgeon, fyrsti ráðherra Skotlands og leiðtogi SNP, segir að það sé skosku þjóðarinnar að ákveða framtíð sína.
Endanleg úrslit í Skotlandi verða ekki ljós fyrr en á laugardag. Bretar kjósa einnig í dag um 4000 bæja- og sveitastjórnarfulltrúa, 13 borgarstjóra og fjölmarga aðra embættismenn. Borgarstjórakosningar eru í nokkrum fjölmennustu borgum Bretlands, Lundúnum, Birmingham, Manchester og Liverpool. Búist er við að Sadiq Khan, sem er í Verkamannaflokknum, verði endurkjörin borgarstjóri Lundúna, en meiri óvissa er annars staðar. Almennt virðist staða Íhaldsflokksins vera að styrkjast og kannanir spá því til dæmis að Verkamannaflokkurinn missi þingsæti í Hartlepool í norðausturhluta Englands - en flokkurinn hefur haldið sætinu frá því kjördæmið varð til 1974. Aukakosningar eru þar vegna afsagnar þingmanns Verkamannaflokksins sem sakaður var um kynferðislegt ofbeldi. Það yrði fjöður í hatt Íhaldsflokksins að vinna í Hartlepool og staðfesting á að flokknum hefði tekist að veikja Verkamannaflokkinn á stöðum sem áður voru höfuðvígi hans.